
ROZSUDOK V MENE SLOVENSKEJ REPUBLIKY Okresný súd Prievidza sudkyňou JUDr. Evou Kiššovou v právnej vec starostlivosti o maloletú A. B., nar. XX.X. XXXX, zast. Úradom práce, sociálnych vecí a rodiny Prievidza, dieťa rodičov matky: C. B., nar. XX.XX. XXXX, bytom D., B. E. XX/X, otec neuvedený, o návrhu navrhovateľky – starej matky: F. B., nar. X.X.XXXX, bytom D., G. B. E. XX/X, o zverenie maloletej do náhradnej osobnej starostlivosti, takto rozhodol: I. Zveruje maloletú A. B., nar. XX.X.XXXX do náhradnej osobnej starostlivosti F. B., nar. X.X.XXXX, trvale bytom D., B. XX/X, s účinnosťou odo dňa právoplatnosti tohto rozsudku. II. F. B. j e oprávnená a povinná osobne sa o maloleté dieťa starať, vychovávať ho, zabezpečovať jeho každodenné potreby, preberať peňažné prostriedky spojené s výkonom náhradnej osobnej starostlivosti a použiť ich na prospech maloletého dieťaťa, spravovať majetok maloletého dieťaťa a zastupovať ju v bežných veciach, spravovať jeho veci tak, aby neutrpelo žiadnu ujmu na svojich majetkových právach, pričom úkony presahujúce rámec bežnej veci podliehajú schváleniu súdom. III. Matka dieťaťa C. B. je povinná platiť mesačne výživné na maloletú A. B. vo výške 30% zo životného minima na maloleté nezaopatrené dieťa, počnúc právoplatnosťou rozsudku, ktoré je povinná na dieťa poukazovať počas trvania náhradnej osobnej starostlivosti, najdlhšie však do dovŕšenia plnoletosti dieťaťa na účet Úradu práce, sociálnych vecí a rodiny Prievidza vopred, vždy do posledného dňa predchádzajúceho kalendárneho mesiaca. IV. Súd z r u š u j e uznesenie o nariadení neodkladného opatrenia č.k. 15P/4/2024-17 zo dňa 22.1.2024 v celom rozsahu. V. Žiaden z účastníkov nemá nárok na náhradu trov konania. odôvodnenie: 1/ Navrhovateľka, stará matka maloletej, návrhom podaným 24.5. 2024 navrhla zveriť maloletú do náhradnej osobnej starostlivosti, pričom jej bola uznesením o neodkladnom opatrení už zverená do dočasnej osobnej starostlivosti. Matke bola potvrdená pozitivita drog, pričom doteraz nie je ochotná sa liečiť zo závislosti. K vnučke má vybudovaný citový vzťah a má záujem sa o ňu naďalej starať. Netrpí žiadnou chorobou, nič jej nebráni osobne sa i maloletú starať. Matka prispieva na výživu, preto nežiada výživné určiť. 2/ Matka dieťaťa oznámila súdu adresu na doručovanie H. H., I. E. XX, kde si súdnu zásielku neprevzala. O termíne pojednávania vedela, uvedené oznámila navrhovateľka, pojednávania sa z dôvodu ochorenia nezúčastnila. Súd preto prejednal a rozhodol vec v jej neprítomnosti.
3/ Kolízny opatrovník s návrhom súhlasil. 4/Súd vykonal dokazovanie výsluchom navrhovateľky, správou kolízneho opatrovníka zo 17.6. 2024, rodným listom maloletej, SMS správou matky, potvrdením o zdravotnom stave navrhovateľky, potvrdením o zdravotnom stave maloletej, výpisom z registra trestov, potvrdením o poberaní rodičovského príspevku a prídavku na dieťa, spisom OS Prievidza sp. zn. 15P/4/2024, na základe čoho zistil tento skutkový stav: 5/Z rodného listu maloletej vyplýva, že maloletá sa narodila matke C. B. dňa XX.X. XXXX, otec v rodnom liste uvedený nie je. 6/ Uznesením OS Prievidza č.k. 15P/4/2024 – 17 zo dňa 22.1. 2024 súd rozhodol o odovzdaní maloletej do dočasnej osobnej starostlivosti navrhovateľke, starej matke maloletej. Neodkladné opatrenie súd odôvodnil tým, že ide o nevyhnutné opatrenia vo veci osobnej starostlivosti o maloleté dieťa, ktoré sa aktuálne nachádza v NsP D., novorodenecké oddelenie. Keďže zdravotný stav maloletej je stabilizovaný, hmotnostne prospieva /viď správa z NsP D. z 17.01.2024/ nie sú dané dôvody na ďalšiu hospitalizáciu dieťaťa v nemocničnom zariadení. V konaní bolo preukázané, že matka nie je schopná pre svoju aktuálnu závislosť na drogách zabezpečiť komplexnú starostlivosť o maloletú, otcovstvo k dieťaťu určené nie je, súd považuje za dôvodné dočasne zveriť maloletú do starostlivosti starej matke, ktorá je ochotná prevziať opateru o dieťa. Ide o dočasné opatrenie súdu, ktorým súd operatívne zabezpečuje náhradnú starostlivosť o dieťa, pričom osobná starostlivosť blízkej príbuznej osoby má prednosť pred ústavným zariadením. Aj zo zistení kolízneho opatrovníka, ako aj z výsluchu starej matky a matky dieťaťa vyplýva, že v domácnosti starej matky sú vytvorené všetky podmienky na prevzatie starostlivosti o maloletú zo strany starej matky. Stará matka je vo veku, kedy dokáže sa starať o dieťa, aktuálne nie je zamestnaná, jej zdravotný stav je vyhovujúci. 7/Z výsluchu navrhovateľky súd zistil, že matka o konaní a pojednávaní vedela, pojednávania sa nedostavila z dôvodu choroby. O maloletú vnučku zabezpečuje starostlivosť od narodenia, nemá s ňou žiadne starosti, momentálne je prechladnutá, inak je zdravá. Žije v domácnosti so svojím otcom, ktorý má 70 rokov, s maloletým synom A. vo veku 9 rokov a s mal. A.. Dcéra J. má 19 rokov a už nežije s nimi v jednej domácnosti. Starostlivosť o maloletú riadne zvláda. Poberá príspevok za náhradnú starostlivosť a rodinný prídavok na dieťa. Je si plne vedomá práv a povinností vyplývajúcich z náhradnej osobnej starostlivosti. Jej zdravotný stav je dobrý, nelieči sa na žiadne telesné ochorenie, je sledovaná v psychiatrickej ambulancii, jej stav je dobrý. Biologická matka chodí niekedy na návštevu, dieťa prebalí, nakŕmi. Momentálne sa zdržuje v hoteli K., nevie z čoho si platí ubytovanie, zamestnaná zrejme nie je. 8/ Zo správy Úradu práce, sociálnych vecí a rodiny Prievidza zo dňa 17.6. 2024 vyplýva, že spisovú dokumentáciu maloletého dieťaťa úrad na oddelení sociálnoprávnej ochrany detí a sociálnej kurately začal evidovať v mesiaci január 2024, kedy Nemocnica s poliklinikou D. so sídlom v H. písomne úradu oznámila, že dňa 13.1.2024 porodila na gynekologicko-pôrodníckom oddelení maloletú A. B., matka C. B., nar. XX.XX.XXXX, bytom D., B. XX/X. Zároveň nemocnica informovala úrad, že matka má byť užívateľkou omamných a psychotropných látok, ich požitie matka priznala, po pôrode mali matka aj maloletá pozitívny nález návykových látok v moči. Na základe uvedených informácií začal úrad v rodine vykonávať opatrenia sociálnoprávnej ochrany detí a sociálnej kurately za účelom zhodnotenia situácie dieťa a rodiny. Nakoľko matka toho času nebola schopná maloletej plnohodnotne zabezpečovať starostlivosť a u matky bolo podozrenie na pretrvávajúce požívanie omamných a psychotropných látok, bola maloletá A. Uznesením Okresného súdu Prievidza, č.k. 15P/4/2024 právoplatným dňa 22.1.2024 neodkladným opatrením odovzdaná do dočasnej starostlivosti starej matke F. B., nar. X.X.XXXX. Úrad aj naďalej sleduje starostlivosť o maloletú v súlade s plánom sociálnej práce s dieťaťom, participujúcimi subjektmi a Centrom pre deti a rodiny D.. Dňa 14.06.2024 bola vykonaná terénna sociálna práca v domácnosti starej matky na adrese B. XX/X, D.. Sociálnym šetrením bolo zistené, že rodina žije v dvojizbovom byte, ktorý je v osobnom vlastníctve starého otca. Na uvedenej adrese býva stará matka, jej maloletý syn F. A. A., nar. XX.XX.XXXX, maloletá A., plnoletá dcéra J. B., nar. XX.XX.XXXX, matka maloletej C. a starý otec maloletých detí. Domácnosť je zariadená štandardným typom nábytku, pozostáva zo vstupnej chodby, toalety a kúpeľne vybavenej práčkou a sprchovým kútom, kuchyne a dvoch izieb slúžiacich ako spálne. V jednej spálni spáva stará matka spolu s maloletým synom F. a maloletou A., ktorá má vlastnú postieľku. Maloletá má v spálni starej matky výbavu pre dieťa, potreby
na kúpanie, dostatok oblečenia, umelé mlieko a potraviny na prípravu príkrmov. V druhej izbe spáva otec starej matky a dcéry C. a J.. Aktuálne C. a J. pracujú v H. H., kde sa aj zdržiavajú. Hygiena v domácnosti počas šetrenia bola na požadovanej úrovni. Ku svojím pomerom stará matka uviedla, že je aktuálne nezamestnaná, je evidovaná na úrade práce a zabezpečuje nepretržitú starostlivosť maloletej A.. Je poberateľkou rodičovského príspevku a prídavku na dieťa spolu v sume 445€. V prípade potreby jej finančne pomáha jej otec, ktorý je poberateľom vdovského a starobného dôchodku v sume 580€. Stará matka uviedla, že za byt hradia sumu 250€, 50€ inkaso, 200€ strava a 130€ pôžička. V súvislosti s maloletou A. uviedla, že maloletá je zdravá, vyvíja sa primerane veku a jej ošetrujúcou lekárkou je MUDr. L., podľa vyjadrenia starej matky absolvuje s maloletou pravidelné poradne a taktiež absolvovali vyšetrenia na kĺby. Maloletá bola počas šetrenia čistá, zaopatrená a pôsobila spokojne. Maloletá je kŕmená umelým mliekom a začína byť prikrmovaná tuhou stravou. Ohľadne matky maloletej uviedla, že matka sa jej snažila pomáhať so starostlivosťou o maloletú. Taktiež jej zakupovala kozmetiku a stravu, finančne ju však zabezpečoval známy matky, nakoľko matka nebola schopná uplatniť sa na trhu práce a zastabilizovať svoju ekonomickú situáciu. Stará matka taktiež poukázala na to, že správanie matky je často krát nevyspytateľné, nakoľko sa náhle mení jej správanie, kedy býva matka agresívna, nervózna a vulgárne sa vyjadruje. Stará matka poukázala na to, že nevie s istotou uviesť, či matka aj naďalej užíva návykové látky, nevylučuje však túto možnosť, nakoľko z minulosti má stará matka skúsenosti, že matka máva podobné správanie v čase, kedy je pod vplyvom návykovej látky. V mesiaci apríl 2024 stará matka počas pohovoru vyjadrila obavy zo správania matky maloletej, ktorá máva výbuchy zlosti pričom na ňu kričí, čo je podľa vyjadrenia starej matky následkom užívanie návykových látok. Poukázala na to, že matka mala v čase kedy bola maloletá problémy s požívaním návykových látok, na základe čoho bola tri krát na ochrannom liečení v H. H. odkiaľ ušla, následne bola vo výkone trestu odňatia slobody v M. C. N., z dôvodu napadnutia zdravotnej sestry, ktorú taktiež okradla. Dňa 28.2.2024 ošetrujúca lekárka maloletej F. L. upozornila úrad na to, že v uvedený deň sa na ambulanciu dostavila stará matka spolu s maloletou A. a matkou maloletej, s tým, že mala maloletá A. na hlave zaschnutú krvavú ranu. Matka vyvolala incident, kedy sa neprimerane správala k ošetrujúcej lekárke maloletej aj k starej matke, po ktorej kričala a vulgárne vystupovala voči obom osobám. F. L. upozornila na podozrenie, že matka bola počas incidentu v čakárni pod vplyvom návykových látok, čo matka nepoprela. Matka nepoprela, že nechala maloletú bez dozoru, kým si bola kúpiť cigarety. K rane na hlave maloletej sa matka nevedela vyjadriť. Na základe incidentu bola predvolaná matka a stará matka maloletej, kedy stará matka uviedla, že z dôvodu choroby sa necítila dobre a preto sa o maloletú starala jej biologická matka, ktorá si ju zobrala k sebe do postele. Stará matka nemala vedomosť o tom, že matka v noci opustila domácnosť a maloletú zanechala bez dozoru. Ráno matka zaniesla maloletú starej matke a následne odišla z domu. Matka sa javila byť pod vplyvom návykových látok, bola agresívna na všetkých okolo okrem maloletej A.. Na základe uvedeného stará matka s maloletou navštívila ambulanciu ošetrujúcej lekárky. Matka ich stretla na ulici, kedy začala starej matke vulgárne nadávať a odprevádzala ju až k ošetrujúcej lekárke. Matka jej taktiež nadávala v ordinácií na čo ju ošetrujúca lekárka vykázala z ambulancie. Nakoľko lekárka nevedela identifikovať z čoho ma maloletá ranu na hlave odporučila hospitalizáciu na detskom oddelení. Matka maloletej uviedla, že v čase, kedy sa mal maloletej objaviť v oblasti hlavy škrabanec, opustila dieťa iba na 5 minúť, kedy si bola na pumpe kúpiť cigarety, je si vedomá toho že dieťa opustiť nemala. Ráno maloletú odovzdala svojej matke a išla na nákup do obchodu. Uvádzala, že od pôrodu maloletej návykové látky neužíva, jej správanie bolo zapríčinené, že nevedela čo sa jej dcére stalo. O svoju dcéru sa podľa jej vyjadrenia riadne stará a zabezpečuje jej všetko potrebné. Matka si je vedomá svojho konania, a preto sa s ošetrujúcou lekárkou MUDr. L. dohodla, že jej bude jeden krát do týždňa vykonávať testy na návykové látky, ktoré bude matka predkladať na základe dobrovoľnosti na úrad. Po prijatí maloletej na detské oddelenie v Nemocnici s poliklinikou H. sa úrad skontaktoval s primárkou oddelenia, ktorá uviedla, že škrabanec na hlavičke maloletej vznikol pravdepodobne nechtom a bol dosť hrubý, okrem škrabanca má maloletá suchú pokožku s ekzémom ošetrovanú v nemocnici, okrem uvedených zdravotných problémov je A. v poriadku, nemá žiadne modriny ani zapareniny. Lekárka dala možnosť starej mame prísť na denný pobyt do nemocnice, čo stará mama odmietla z dôvodu choroby, matka maloletej nebola maloletú ani raz navštíviť počas hospitalizácie. Nakoľko bol zdravotný stav stabilizovaný, dal úrad súhlasné stanovisko k prepusteniu maloletej do domácej starostlivosti náhradného rodiča. Maloletá bola na detskom oddelení hospitalizovaná od 28.2.2024 do 4.3.2024. Stará matka a matka maloletej boli zo strany úradu vedené k zabezpečovaniu riadnej starostlivosti a vytvorenia bezpečného prostredia pre maloletú. Stará matka bola oboznámená zo strany úradu z možnými rizikami, ktoré môžu nastať v prípade ak matka bude maloletej zabezpečovať starostlivosť bez jej prítomnosti, nakoľko je podľa vyjadrenia starej matky užívateľkou návykových látok, čím môže byť ohrozené zdravie a vývin dieťaťa. Matka následne v mesiaci marec 2024 uviedla, že spolu so svojou sestrou odchádza za prácou do H. H., kde bude vykonávať
prácu čašníčky, kde nakoniec neodišla. Taktiež sa vyjadrovala, že v H. H. vyhľadá odborného lekára, u ktorého sa bude podrobovať liečbe na návykové látky a taktiež bude riešiť svoje zmeny nálady. Matka mala počas rozhovoru so sebou aj maloletú A., ktorá bola riadne zaopatrená a spala v kočíku. Matka maloletej doposiaľ nepodstúpila liečbu na návykové látky, nenavštevuje ambulanciu odborného lekára ani úradu nepredložila výsledky testov na návykové látky. Matka bola zo strany úradu opakovane vedená k absolvovaniu ambulantnej liečbe u odborného lekára prípadne k podstúpeniu ústavnej liečby na návykové látky a predkladaniu výsledkov skríningových testov. Taktiež bola zo stany ošetrujúcej lekárky F. L. matke poskytnutá možnosť bezplatného testovania každý pondelok, čo matka nevyužila. Stará matka konzultovala stav matky s F. O., ktorá odporučila pobyt matky v nemocnici, čo matka taktiež odmietla. Úrad mal záujem skontaktovať sa s matkou maloletej a dohodnúť si osobné stretnutie, no matka s úradom nekomunikuje a na vopred dohodnutý termín sa nedostavila. Matka sa aktuálne nachádza v H. H., jej presnú adresu sa úradu nepodarilo zistiť. Z uvedeného dôvodu nebolo možné prešetriť pomery na strane matky. Matka maloletej má aktuálne vykonávať pracovnú činnosť v H. H. a domov chodí tak raz za 2 týždne na pár hodín. Podľa vyjadrenia starej matky, jej matka dieťaťa prispieva finančne 100-200€, maloletej zakupuje hračky a oblečenie. S rodinou na základe vydaného odporúčania Orgánu sociálnoprávnej ochrany detí a sociálnej kurately spolupracuje Centrum pre deti a rodiny D. terénnou a ambulantnou formou s použitím odborných metód zameraných na vykonávanie opatrení poskytovania alebo zabezpečenia poskytnutia sociálneho poradenstva a vykonávania alebo zabezpečenia vykonávania opatrení na uľahčenie riešenia výchovných problémov alebo rodinných problémov. Cieľom spolupráce je rozvoj rodičovských zručnosti u matky a starej matky a motivácie k eliminovaniu rizikového správania u matky dieťaťa. Stará matka s centrom pravidelne spolupracuje zatiaľ čo matka sa stretnutí nezúčastňuje. Priebežná správa zo spolupráce Centra pre deti a rodiny nebola úradu k dnešnému dňu doručená. Zo zistených skutočností vyplýva, že maloletá A. má v domácnosti starej matky vytvorené primerané podmienky na uspokojovanie každodenných potrieb. Matka maloletej aktuálne nemá vytvorené stabilné podmienky na zabezpečovanie starostlivosti o maloletú. U matky je taktiež podozrenie na požívanie návykových látok a prejavujú sa u nej výkyvy nálad, čím môže byť ohrozený zdravý a všestranný vývin maloletej. Matka doposiaľ neabsolvovala žiadny liečebný proces na návykové látky a taktiež nepredložila výsledky testov na návykové látky. Z uvedeného dôvodu matka nedáva záruku schopnosti zabezpečovať maloletej riadnu starostlivosť a vytvorenia bezpečného prostredia pre maloletú. Otec maloletej doposiaľ nebol zapísaný do rodného listu. Úrad je preto toho názoru, že zverenie maloletej A. B. do náhradnej osobnej starostlivosti starej matke je v záujem maloletej. 9/ Podľa § 45 ods. 1 Zákona o rodine ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. Podľa § 45 ods. 2 Zákona o rodine pri zverení maloletého dieťaťa do náhradnej osobnej starostlivosti uprednostní súd predovšetkým príbuzného maloletého dieťaťa, ak spĺňa ustanovené predpoklady. Ak sa má maloleté dieťa zveriť do náhradnej osobnej starostlivosti prarodiča, súrodenca maloletého dieťaťa alebo súrodenca rodiča maloletého dieťaťa, splnenie podmienky trvalého pobytu na území Slovenskej republiky sa nevyžaduje za predpokladu, že prarodič, súrodenec maloletého dieťaťa alebo súrodenec rodiča maloletého dieťaťa má evidovaný trvalý pobyt alebo iný obdobný pobyt na území členského štátu Európskej únie. Podľa § 45 ods. 3 Zákona o rodine v rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. Podľa § 45 ods. 4 Zákona o rodine osoba, ktorej bolo maloleté dieťa zverené do náhradnej osobnej starostlivosti, je povinná vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia; osoba, ktorej bolo maloleté dieťa zverené do náhradnej osobnej starostlivosti vykonávanej na území Slovenskej republiky, je povinná najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu
ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením. Právo zastupovať maloleté dieťa a spravovať jeho majetok má iba v bežných veciach. Ak táto osoba predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd. Podľa § 45 ods. 5 Zákona o rodine ustanovenia § 32 a 33.
na správu majetku maloletého dieťaťa sa primerane použijú
Podľa § 45 ods. 6 Zákona o rodine rodičia maloletého dieťaťa vykonávajú práva a povinnosti vyplývajúce z rodičovských práv a povinností len v rozsahu, v akom nepatria osobe, ktorej bolo maloleté dieťa zverené do náhradnej osobnej starostlivosti. Rodičia majú právo stýkať sa s maloletým dieťaťom, ktoré bolo zverené do náhradnej osobnej starostlivosti. Ak sa s osobou, ktorej bolo maloleté dieťa takto zverené, nedohodnú o výkone tohto práva, rozhodne na návrh niektorého z rodičov alebo tejto osoby súd. Podľa § 45 ods. 7 Zákona o rodine vyživovacia povinnosť rodičov voči maloletému dieťaťu rozhodnutím súdu podľa odseku 1 nezaniká. Podľa § 45 ods. 8 Zákona o rodine súd pri rozhodovaní o zverení maloletého dieťaťa do náhradnej osobnej starostlivosti určí rodičom alebo iným fyzickým osobám povinným poskytovať maloletému dieťaťu výživné rozsah ich vyživovacej povinnosti a súčasne im uloží povinnosť, aby počas trvania náhradnej osobnej starostlivosti, najdlhšie však do dovŕšenia plnoletosti dieťaťa, poukazovali výživné úradu práce, sociálnych vecí a rodiny. Ak povinný podľa prvej vety neplní vyživovaciu povinnosť poukazovaním výživného úradu práce, sociálnych vecí a rodiny, má tento úrad právo vykonávať úkony vo veciach uplatňovania nárokov na výživné maloletého dieťaťa vrátane uplatňovania týchto nárokov v exekučnom konaní vo svojom mene a na účet tohto maloletého dieťaťa. Ak je maloleté dieťa zverené do náhradnej osobnej starostlivosti podľa odseku 2 druhej vety osobe, ktorá nemá trvalý pobyt na území Slovenskej republiky, súd povinnému uloží povinnosť, aby výživné poukazoval tejto osobe; úrad práce, sociálnych vecí a rodiny nemá v tomto prípade právo vykonávať úkony vo veciach uplatňovania nárokov na výživné maloletého dieťaťa. Po dovŕšení plnoletosti dieťaťa, ktoré bolo zverené do náhradnej osobnej starostlivosti, sú rodičia povinní poukazovať výživné dieťaťu. 10/ Súčasťou rodičovských práv a povinností je aj sústavná a dôsledná starostlivosť o výchovu, zdravie, výživu a všestranný vývoj maloletého dieťaťa, pričom rozhodujúcu úlohu vo výchove dieťaťa majú rodičia. Zverenie maloletého dieťaťa do náhradnej osobnej starostlivosti je výnimkou zo zásady, že výchova maloletého dieťaťa je predovšetkým úlohou rodičov, a musí byť vždy opreté o starostlivé a spoľahlivé objasnenie tých okolností, ktoré svedčia pre záver, že žiadny z rodičov nie je schopný náležitým spôsobom zabezpečiť riadnu výchovu dieťaťa. Ak sa v konaní tvrdí, že výchove maloletého dieťaťa jedným z rodičov bráni závadný zdravotný stav tohto rodiča, ide o odbornú otázku, na ktorej posúdenie sa spravidla vyžaduje súčinnosť so znalcom (R 64/1968). Zverenie maloletého dieťaťa do náhradnej osobnej starostlivosti je inštitútom fakultatívnym, a teda úplne závisí od úvahy súdu, či toto opatrenie považuje za najlepšie a najvhodnejšie pre maloleté dieťa, t.j. či je zverenie maloletého dieťaťa do náhradnej osobnej starostlivosti v záujme maloletého dieťaťa. Rozhodnutím o zverení maloletého dieťaťa do náhradnej osobnej starostlivosti dochádza k faktickému obmedzeniu rodičovských práv a povinností, avšak podmienkou na zverenie maloletého dieťaťa do tejto starostlivosti nie je, aby boli súčasne naplnené podmienky na zásah do rodičovských práv a povinností podľa § 38, resp. aby takýto zásah predchádzal rozhodnutiu o zverení dieťaťa do náhradnej osobnej starostlivosti. Osobou, ktorej možno maloleté dieťa zveriť do náhradnej osobnej starostlivosti, musí byť fyzická osoba s trvalým pobytom na území Slovenskej republiky, ktorá je plne spôsobilá na právne úkony, má osobné predpoklady, najmä zdravotné, osobnostné a morálne, svojím spôsobom života a života osôb, ktoré s ňou žijú v domácnosti, zaručuje, že náhradnú osobnú starostlivosť bude vykonávať v záujme maloletého dieťaťa, a ktorá so zverením maloletého dieťaťa do náhradnej osobnej starostlivosti súhlasí. Malo by ísť o osobu bezúhonnú, ktorá nebola obmedzená vo výkone rodičovských práv a povinností vo vzťahu k vlastným deťom, jej sociálna situácia zaručuje, že zverenie do náhradnej osobnej starostlivosti bude v záujme maloletého dieťaťa, ani ona, ani jej rodinní príslušníci by nemali trpieť ochorením, ktoré by vylučovalo riadny výkon náhradnej osobnej starostlivosti, a mala by mať kladný citový vzťah k maloletému dieťaťu. Vzhľadom na rôzne životné situácie, ktoré môžu nastať, pri zverení maloletého
dieťaťa do náhradnej osobnej starostlivosti súd vždy uprednostní predovšetkým príbuzného maloletého dieťaťa, prípadne rodinného známeho či inú blízku osobu, ak spĺňa uvedené predpoklady, keďže pri rodinnom príslušníkovi, prípadne inej blízkej osobe sa predpokladá existencia kladného citového vzťahu a bližšie poznanie maloletého dieťaťa, čo by malo zaručovať, že dieťa bude mať riadne zabezpečenú starostlivosť o výchovu, zdravie a výživu počas vyriešenia, resp. prekonania spravidla negatívnych životných situácií v rodine maloletého dieťaťa. 11/ Súd po vykonanom dokazovaní dospel k záveru, že návrh na zverenie maloletej A. do náhradnej osobnej starostlivosti navrhovateľke je dôvodný, a preto mu vyhovel. Aktuálne matka maloletej naďalej nie je schopná prevziať osobnú starostlivosť o maloletú, nemá stále bydlisko, nemá stálu prácu a súdu nepreukázala, že by jej aktuálny zdravotný stav vôbec dovoľoval starať sa o maloletú. Matka zostala v konaní pasívna, k návrhu sa nevyjadrila, nepoprela tvrdenia starej matky, že sa náležite nelieči z prípadnej závislosti od omamných látok. I keď chodí navštevovať maloletú do domácnosti starej matky, nejde o bezprostrednú a každodennú starostlivosť. 12/ Za tejto situácie súd uprednostnil náhradnú osobnú starostlivosť v osobe starej matky maloletej, ako ďalšej najbližšej príbuznej. Otcovstvo k dieťaťu určené nie je a niet žiadnej inej osoby, ktorá by sa o maloletú starala. Navrhovateľka už samotným faktickým výkonom osobnej starostlivosti od jej prevzatia z nemocnice bezprostredne po narodení dáva súdu záruku, že aj naďalej sa bude o maloletú osobne starať v záujme jej ďalšieho pozitívneho vývinu. Zdravotný stav maloletej je pritom priaznivý, primeraný veku, čo vyplýva z potvrdenia všeobecného lekára F. L.. Taktiež zdravotný stav navrhovateľky je primeraný, je len v sledovaní u psychiatria, stav má stabilizovaný. Iné ochorenia nie sú signalizované. Z výpisu z registra trestov vyplýva, že navrhovateľka nebola doteraz súdne trestaná. Zo šetrenia rodinných pomerov v domácnosti starej matky taktiež vyplýva, že maloletej je vytvárané bezpečné prostredie pre jej všestranný vývin. 13/ V súlade s citovaným ustanovením zákona súd vymedzil rozsah práv a povinností navrhovateľke, ktorá prezentuje, že si je týchto oprávnení a povinností plne vedomá a v podstate ich vykonávala aj doteraz. 14/ Súd zaviazal matku k plateniu výživného v minimálnej sume, pretože matka je nezamestnaná, nie je preukázané, že by mala nejaký príjem, žije túlavým spôsobom života. I keď súd nezistil jej príjem, stará matka uvádzala, že na potreby maloletej prispela, zakúpila jej potrebné veci. Za tohto stavu súd zaviazal matku pre tento čas k plateniu výživného v minimálnej výške, a to na účet príslušného úradu práce, sociálnych vecí a rodiny. Potreby maloletej boli kryté čiastočne aj rodinným prídavkom 60,- eur, pričom stará matka poberá na maloletú rodičovský príspevok 345,20 eur. 15/ Súd zároveň zrušil uznesenie o nariadení neodkladného opatrenia, ktorým bola maloletá dočasne odovzdaná do starostlivosti starej matke, pretože náhradná osobná starostlivosť v sebe absorbuje aj túto dočasnú neodkladnú úprav. 16/ O náhrade trov konania bolo rozhodnuté podľa § 52 CMP. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Ak povinný dobrovoľne nesplní, čo mu ukladá vykonateľný exekučný titul, oprávnený môže podať návrh na vykonanie exekúcie podľa osobitného zákona (Exekučný poriadok). Ak ide o rozhodnutie vo veciach maloletých detí (rozhodnutia, ktorým bola upravená starostlivosť o maloleté dieťa, styk s maloletým dieťaťom alebo iná ako peňažná povinnosť vo vzťahu k maloletému dieťaťu), môže oprávnený podať návrh na nariadenie výkonu rozhodnutia podľa § 370 a nasl. Civilného mimosporového poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3824202822.2 (dáta aktuálne k 12. 11. 2026). Záväzné je znenie zverejnené súdom.




